

[image: Portada del llibre «Maria Rosa» d’Àngel Guimerà. S’hi mostra el retrat pictòric d'una jove de cabells castanys, mirada seriosa i vestit senzill, asseguda i amb els braços creuats sobre les cames. Edicions 62.]



Maria Rosa

ÀNGEL GUIMERÀ

 

 Estudi preliminar, propostes de treball i textos complementaris a cura de Ramon Bacardit

 

 




[image: Logotip de 'educaula62', amb el text en negre sobre fons blanc. El número 62 destaca en negreta. Representa la col·lecció educativa d'Edicions 62.]






ESTUDI PRELIMINAR









​

PRESENTACIÓ

Àngel Guimerà (1845-1924) és el dramaturg més important del teatre català del segle XIX. De fet, és el veritable clàssic de la nostra tradició dramàtica. Algunes de les seves obres es representen habitualment en els escenaris, i la seva influència ha arribat a autors actuals, com ara Sergi Belbel o Pau Miró, gràcies, sobretot, a la reivindicació d’un dels autors més destacats de l’escena catalana de la segona meitat del segle XX: Josep M. Benet i Jornet.

Guimerà destacà molt aviat en el panorama del teatre en català vuitcentista. Si un autor com Frederic Soler (1839-1895) havia sabut portar a l’escena catalana la comèdia romàntica encara que fos amb un component costumista, l’autor de Maria Rosa apostà per escriure tragèdies en català, i així obrí el camí a una dramatúrgia ambiciosa que pretenia equiparar-se al nivell d’altres literatures. Soler havia creat un públic per al teatre en català i l’havia sabut elevar des dels postulats costumistes inicials. Des de les taules del Teatre Romea, donà continuïtat a la producció d’altres autors encara que fos en unes condicions que tendien a afavorir la seva pròpia producció.

Molt aviat la rivalitat entre els dos autors es feu inevitable, i fou Guimerà qui acabà erigint-se en el gran referent de la dramatúrgia catalana, especialment a partir dels seus drames de la dècada de 1890 que li proporcionaren àmplia popularitat i li obriren la porta a la projecció internacional. Guimerà és l’autor dramàtic més universalment traduït i adaptat a tota mena de formats (pel·lícules, òperes...). Com a poeta, dramaturg i ocasionalment narrador, Guimerà esdevingué una figura admirada i respectada per tots els estaments socials de la Catalunya del seu temps, tal com es veié en el multitudinari homenatge que rebé el maig de 1909. Fou, també, un dels ideòlegs del catalanisme polític a través de la publicació La Renaixença, que ell mateix dirigia, amb el seu amic i col·laborador Pere Aldavert, i dels seus discursos i conferències que aplegà al volum Cants de la pàtria (1907). La imatge paternal de l’escriptor, que havia mostrat una clara debilitat per als personatges més populars i que havia denunciat les injustícies que patien, lligava amb la del catalanista intransigent que no creia en la política convencional i el convertí en un model a la Catalunya progressista i catalanista del moment.

QUI ERA GUIMERÀ?

Àngel Guimerà Jorge nasqué a Santa Cruz de Tenerife el dia 6 de maig de 1845. El seu pare s’hi desplaçà des del Vendrell per ajudar un oncle seu en els negocis que tenia a l’illa canària el 1833. Allà conegué Margarita Jorge, dos anys més jove i amb qui visqué sempre, malgrat que en un primer moment no es casaren. Quan nasqué l’escriptor, el pare no el reconegué i constà com a fill de pares desconeguts. Fins al 20 de març de 1850 no fou reconegut com a fill natural de Margarita Jorge. L’any anterior havia nascut el seu germà Julio, que tampoc fou reconegut pel pare. No fou fins al 1854, ja a Catalunya, que el pare es casà amb Margarita i va reconèixer els seus fills. És molt probable que el tema de l’orfenesa, habitual en la seva obra, tingui les arrels en aquest fet biogràfic de l’autor.

Un cop la família s’instal·là al Vendrell, Àngel Guimerà conegué una realitat nova i, sobretot, s’habituà a una nova llengua que, com ell diria anys més tard, va aprendre als carrers de la població. A finals de la dècada de 1860, i encoratjat pel seu amic Jaume Ramon i Vidales, feu el pas a l’ús del català en la seva producció poètica i va començar a relacionar-se amb un grup de joves entusiastes en la literatura en català i en el catalanisme cultural que s’aplegaren a la societat La Jove Catalunya. Entre 1872 i 1879, Guimerà es converteix en una de les figures literàries emergents i, entre d’altres:


	Dirigeix la publicació La Renaixença, que tingué un paper cabdal en la història de la cultura catalana de la segona meitat del vuit-cents i que, en el fons, era la continuadora de l’esperit de La Jove Catalunya. Per tant, participà en l’evolució del catalanisme cap a posicions polítiques.

	Assoleix la màxima reputació com a poeta en guanyar els tres premis als Jocs Florals i esdevenir, doncs, Mestre en Gay Saber (1877).

	Participa en el debat sobre la necessitat de la tragèdia en català en un article de 1874 i, sobretot, estrena la seva primera tragèdia en vers (Gal·la Placídia, 1879).



Al llarg de la dècada següent es consolida com a dramaturg renovador de l’escena catalana i intervé en totes les accions que planteja el catalanisme, des del Memorial de greuges (1885) fins a la participació en les Bases de Manresa (1892) (primera mostra de la voluntat autonomista). A partir de la dècada de 1890, la seva obra evolucionà visiblement en la direcció del realisme i en l’ús de la prosa (tot i que mai no va deixar d’escriure obres en vers). Com veurem més endavant, la trobada i la relació amb l’actriu María Guerrero va acabar sent determinant en l’evolució de la seva producció. Va suposar també l’inici de la seva recepció internacional fins a convertir-lo en un autor de repertori per a companyies europees i americanes. A principis del segle XX, assajà altres fórmules dramàtiques amb la voluntat d’adaptar-se als nous corrents que atreien les audiències, però malgrat la diversificació de gèneres i formes del seu teatre, els temes habituals de les seves obres anteriors es mantingueren amb poques variacions.

La biografia de Guimerà és absolutament plana i tot sembla indicar que més aviat s’amagava en la seva obra. Xavier Fàbregas (1971: 148-153) havia remarcat tres aspectes de la seva vida que hi podem trobar reflectits: la condició de bord, la de mestís (a cavall de dues cultures) i un amor frustrat de joventut que explicaria el to una mica patològic que pren en ell la passió amorosa. De fet, la falta de relacions amoroses i el costum de voltar-se de joves admiradors va fer parlar molt aviat sobre la seva possible homosexualitat, com ho feu la simbiosi amb el seu amic Pere Aldavert. Un cop morts els seus pares, l’escriptor s’instal·là a viure amb la família del seu amic. Guimerà acabà fent d’oncle conco de les filles d’Aldavert, Sara i Adriana, i va assistir a la mort dels dos nois, un dels quals fou batejat Juli, com el germà del dramaturg. Fos com fos, és evident que la vivència del desig en l’autor era problemàtica, potser justament perquè li costava reconèixer-s’hi. Això explicaria que, molt sovint, en les seves obres el desig vagi associat a la idea de càstig, com veurem que passa també a Maria Rosa (1894).

LA PRODUCCIÓ DRAMÀTICA D’ÀNGEL GUIMERÀ

En un moment en què era candent el debat sobre la necessitat de dotar la literatura catalana dels gèneres literaris majors, com ho eren la tragèdia o l’èpica, la colla d’amics de Guimerà insistiren en les seves qualitats com a dramaturg. Autors com Víctor Balaguer (Tragèdies, 1876) o Francesc Ubach i Vinyeta (Almodis, 1882) havien escrit tragèdies. El primer, en un format força original, com si es tractés de poemes dramatitzats; i el segon seguint els paràmetres del drama històric romàntic. Guimerà acabaria fixant un model de tragèdia molt personal i que partia de l’ambició característica de les tragèdies romàntiques europees. En la reflexió que Guimerà publicà el 1874, es tractava de portar a l’escena les figures dels grans monarques medievals amb una clara voluntat de proselitisme patriòtic. Per tant, el model semblava ser el del teatre històric a l’ús que havia sancionat la pràctica d’autors com Victor Hugo.

Les seves primeres tragèdies, però, no responien al que havia proclamat, i més aviat es feien ressò d’altres models dramàtics i no se centraven en personalitats de la història de Catalunya. Ni Gal·la Placídia ni Judith de Welp (1884) estaven ambientades en els grans moments del passat medieval català. Guimerà es mostrà més interessant a focalitzar l’evolució interior dels personatges que en mostrar la seva significació històrica. De fet, es prenia notòries llibertats amb la història. El que volia prioritzar eren els conflictes en «el cor de l’home», com fa dir a un dels seus personatges.

De tota manera, la necessitat de competir als Jocs Florals amb autors com Ubach i, sobretot, de poder representar els seus textos el va portar a acostar-se al model de tragèdia més proper al drama històric a l’ús. Així, en obres com Judith de Welp o El fill del rei (1886) opta per recursos propis de la dramatúrgia de Victor Hugo amb una major truculència i efectisme dramàtic. En altres textos, Guimerà centra de manera obsessiva el tema de la passió amorosa portada al límit i incardinada en una trama sobre el poder. És el cas de Rei i monjo (1889) o L’ànima morta (1892), en què novament el focus recau sobre el conflicte interior dels personatges lliurats a un destí que no poden controlar. En la producció guimeraniana d’aquesta primera etapa (1879-1893) cal destacar dues tragèdies realment originals i que mostren les qualitats de l’autor com a dramaturg: Mar i cel (1888) i La boja (1890). La primera és, sense dubte, el millor exemple de tragèdia romàntica en català, perfectament homologable amb les produccions europees del gènere. La segona és un experiment interessantíssim que consisteix a mostrar un conflicte tràgic en vers (decasíl·labs blancs) ambientat en l’època contemporània i entre miners en un entorn rural i simbòlic.

Totes dues obres prefiguren la producció posterior de Guimerà, tant en el tractament de l’amor entre persones de mons diferents (la reflexió sobre la identitat) com en la passió fonamentalment eròtica de qui acaba sent víctima del seu desig. En aquest sentit, la protagonista de La boja anticipa els grans personatges femenins de les obres de la dècada de 1890 (la Maria Rosa, la Marta, l’Àgata,...). Com a personatge, es distancia notablement de la Blanca de Mar i cel. En tant que dona destructora o femme fatale, Joana, la boja que dona títol al text, respon al model de la perduda redimida que tingué llarga repercussió en la cultura literària del segle XIX des de la literatura romàntica amb personatges com la Marion de Lorme de l’obra homònima de Victor Hugo o la Fantine d’Els miserables (1862) i, evidentment, La dama de les camèlies (1848) d’Alexandre Dumas fill, i, a través d’ella, tot un seguit d’heroïnes de melodrama.

Si, d’una banda, apareix ballant luxuriosament com en el mite bíblic de Salomé (un dels temes recurrents del decadentisme de finals del segle), de l’altra, és també la víctima d’una societat hipòcrita i masclista. Com la Marta de Terra baixa, és un ésser pur que la societat ha malmenat, una María Magdalena que l’amor pot redimir. Ara bé, Guimerà recull aquest motiu romàntic i, com fan els autors naturalistes, en subratlla el component de determinisme social: la seva misèria és a l’origen de la seva perdició, i la bogeria és una metàfora de la situació d’alienació que viu la dona en una societat patriarcal.

Efectivament, els personatges femenins són un dels grans actius del dramaturg, no només en els drames realistes més coneguts. També en la Gasparona i la Isabel a L’aranya (1908), la protagonista de La pecadora (1902), la Munda de Sol, solet... (1905) l’Ofíria d’El camí del sol (1904), etc. Es tracta de models de feminitat que tendeixen a superar la seva condició d’humiliació o de marginació fins a ensenyorir-se de maneres diferents, reivindicant el seu propi desig encara que les porti a la perdició o bastint-se d’una dignitat que fins i tot les fa competir amb les formes de la masculinitat, com en el cas de l’Ofíria. Una altra dona que sembla un home pel seu comportament és l’Àgata de La filla del mar (1900).

En aquesta galeria, la Maria Rosa hi té un paper molt especial. D’antuvi perquè després de la Joana encarna la dona valenta que pateix en la seva pròpia carn la condició d’objecte de desig d’homes obsessionats, com ho són en Damià per la boja o en Marçal per la protagonista de l’obra que tractem. En els casos de la passió masculina hi juga també la fatalitat del desig que els porta a actuar malament. Hi trobem el característic determinisme de la poètica naturalista.

L’ACOSTAMENT AL REALISME

El 1890, Guimerà provà un gènere nou per a ell, el sainet, amb La sala d’espera; i, per primera vegada, utilitzà la prosa en el seu teatre. Després havien de venir La Baldirona (1892), en la mateixa línia i, sobretot En Pólvora (1893), primer drama en prosa d’ambientació contemporània en què duia a l’escena la problemàtica social en el si d’una fàbrica i amb un personatge que representava les reivindicacions dels treballadors. Però també hi apareixia la temptació per la dinamita que relacionava la trama de l’obra amb la realitat dels atemptats anarquistes que havia començat a patir Barcelona. Recordem que, al setembre d’aquell any, es produí l’atac al general Martínez Campos i, en part com a conseqüència dels moviments de repressió i antirepressió que va desencadenar, van tenir lloc els fets del Liceu el novembre, quan un parell de bombes Orsini foren llançades a la platea del teatre des del cinquè pis. De fet, el dramaturg només es feia ressò d’un ambient que començava a canviar. Hi ha una carta de Joan Maragall al seu amic Antoni Roura, del dia 29 de setembre de 1893, que se sol citar com a mostra de la percepció que es tenia des dels sectors intel·lectuals dels canvis que s’estaven produint:

Ja hauràs vist per la premsa que de poc no ens rebenten an en Martínez Campos. Això ens dóna molta importància: els periòdics estrangers parlen de Barcelona com d’un gran centre anarquista, és dir, que anem a primera fila del modernisme. Entre això i que el fill d’en Pitarra ha traduït la Princesse Maleine, de Maeterlinck (Déu meu! Què sortirà?); i que en Tutau (en Tutau!) se’ns torna decadent (decadent!); i que sembla que la pròxima temporada teatral tot serà Ibsen i Hauptmann (Els teixidors, drama socialista); i que el governador ha prohibit El enemigo del pueblo del sobredit Ibsen (no sé per què); i que al Liceu volen fer La Walkiria; i van a urbanitzar i fer la Plaça de Catalunya monumental, t’asseguro que Barcelona ha entrat de ple dans le mouvement. (MARAGALL, 1981: 111)

M’interessa remarcar les referències al món teatral i operístic que certament indiquen que la modernitat dramàtica i musical havia arribat a la ciutat, que entrava en el període del Modernisme artístic i literari. Ibsen, Hauptmann, Maeterlinck o Wagner suposaven la renovació de l’escena europea en una doble direcció, la naturalista per un costat i la simbolista o decadentista per l’altre. La nova concepció musical i dramàtica de Wagner comportava, a més, la idea d’obra d’art total (Gesamtkunstwerk), és a dir, un tipus de producció en què la poesia, la música, el ball i l’escenografia responien a un tot orgànic i es complementaven absolutament per crear una obra complexa, plena de simbologia i de matisos emocionals.

Ara bé, Guimerà era un autor que provenia de la tradició del teatre romàntic en vers i del context d’un teatre en català que anava incorporant amb un cert retard el realisme i la prosa com a vehicles dels continguts dramàtics. Ja des de la dècada de 1880 trobem aproximacions cada cop més clares a les formes del teatre realista i, especialment en Guimerà, hom detecta un ús del llenguatge realista fins i tot en obres seves en vers com Mar i cel o La boja. En la seva producció de la dècada de 1890 fixà dues línies diferents. Una, la que li va donar més èxit, partia de la poètica realista i naturalista i es concretà en els drames més coneguts. Així des d’En Pólvora (1893) fins a La filla del mar (1900) trobem Maria Rosa (1894), La festa del blat (1896) o Terra baixa (1897) o Mossèn Janot (1898) o La farsa (1899). L’altra via que va temptejar el va portar al Jesús de Nazaret (1894) o Les monges de Sant Aimant (1894) en col·laboració amb el compositor Enric Morera. Si en el primer cas els referents són el naturalisme i el teatre d’idees d’Ibsen, en el segon és més aviat el Maeterlinck de La Princesse Maleine de què parlava Maragall i la influència de compositors com Wagner o César Franck.

En definitiva, Guimerà, com altres dramaturgs de l’època, evoluciona cap a formats dramàtics nous i es converteix en un autor consagrat no només en l’escena catalana, sinó també internacional, i fa de veritable pont entre el món de la Renaixença i els joves autors modernistes com Ignasi Iglésias o Santiago Rusiñol, encara que, en un primer moment, els joves se’n desmarquessin per la cosmovisió romàntica de què participaven les seves obres en vers.

LA RELACIÓ AMB MARÍA GUERRERO I LA GÈNESI DE MARIA ROSA

L’estrena a Madrid de Mar y cielo, en traducció d’Enrique Gaspar el 1891, obrí a Guimerà les portes de l’escena espanyola, però fou la trobada amb la jove actriu madrilenya María Guerrero a Barcelona, l’estiu de 1892, el que canviaria definitivament la trajectòria de l’obra guimeraniana. 

Guerrero havia començat en la companyia de l’actor Emilio Mario i feu el salt en solitari. Més tard, juntament amb el seu marit, Fernando Díaz de Mendoza, esdevindrien la companyia Guerrero-Díaz de Mendoza. Des d’un principi comptava amb alguns dels autors renovadors de l’escena espanyola, com Gaspar, José Echegaray o Benito Pérez Galdós, ja consolidat com a novel·lista. La incorporació de Guimerà en aquest elenc demostra l’olfacte que tenia l’actriu a l’hora de detectar el talent dels dramaturgs.

Aviat es fixà el tracte de fer una obra per a la companyia de María Guerrero, traduïda al castellà per José Echegaray. Així, al llarg de la temporada 1892-93, s’anà concretant el projecte que es veié alentit pel procés de separació de la companyia de Mario i la creació d’una companyia pròpia que havia d’actuar al Teatro Español de Madrid. A més, el procés de producció i traducció (hi hagué una traducció de Maria Rosa per part de l’autor a partir de la que havia fet Echegaray). El fet és que l’obra s’acabà estrenant el dia 24 de novembre de 1894, a Madrid i Barcelona simultàniament (MARTORI 1995: 58-63). Aquesta solució no fou possible en obres posteriors. Guerrero estrenava abans en castellà les obres i, més tard, s’estrenava la versió original. Guimerà, molt actiu en les campanyes catalanistes, es trobà entre dos focs. A Madrid li retreien que s’oblidés del seu sentiment catalanista quan estrenava a Madrid, i a Catalunya que anés a fer-se un nom en castellà. La premsa madrilenya, per exemple, no dubtava a recordar el discurs guimeranià a les Bases de Manresa a propòsit de la representació a Madrid de la traducció castellana de Judith de Welp (MARTORI 1995: 53). I, anys més tard, en presentar-se la versió catalana de Terra baixa després de l’estrena madrilenya, Antoni Llimoner, de Lo Teatro Regional, lamentava que la figura principal de l’escena catalana es passés al teatre castellà (BACARDIT 2001: 26).

Com ha assenyalat Joan Martori, el paper de Guerrero en el procés creatiu de l’obra fou decisiu en molts aspectes. Va suposar una inspiració enorme per a l’autor, i Guimerà va alterar algunes escenes segons el criteri de l’actriu, que les trobava feixugues (MARTORI 2001: 14). L’actitud de la intèrpret fou l’habitual mentre va durar la seva relació, que es veié marcada també per les conseqüències que l’activitat catalanista provocava en els interessos de la companyia. En el fons, però, Guerrero feu possible l’extraordinària difusió internacional de l’obra guimeraniana i influí sobre l’autor a l’hora de reclamar-li el tipus de teatre que va renovar l’escena catalana i espanyola.

LA RECEPCIÓ DE L’OBRA

Malgrat les reticències d’una part de la crítica madrilenya, l’obra va tenir una bona resposta de públic, fet que va afermar la relació entre María Guerrero, José Echegaray i Guimerà, i serví de base per a les col·laboracions posteriors que li va anar demanant la jove actriu. De fet, com ha remarcat Enric Gallén, un sector de la crítica madrilenya va saber veure al caràcter renovador de la proposta de Guimerà i de Josep Feliu i Codina, un altre autor català que estrenà en la temporada següent una obra com La Dolores (GALLÉN 2008: 26-27).

La recepció barcelonina va trobar l’obra «esgarrifosa». Va remarcar el caràcter obertament sensual del text, tot i que el crític de L’Esquella de la Torratxa (núm. 829, 30-IX-1894; 760-62) trobava el nucli del drama «incert, artificiós, convencional». Destacava, però, l’exuberància realista de les escenes. La crítica més conservadora veia amb mals ulls justament aquest realisme i el sensualisme que, per altra banda, va trasbalsar el periodista i advocat Francesc Rierola, que en una entrada del seu dietari destaca els aspectes més rellevants i, en el fons, innovadors de l’obra:

Ara, després d’un dia, ara és quan a la memòria em ve aquell enamorament de la Maria Rosa amb l’Andreu; aquella carretera de què en Marçal parla, i no és la carretera sinó la Maria Rosa; aquella brusa petonejada per la Maria Rosa al vestir-se per al segon casament; aquella voluptuositat d’amor i d’odi amb què la Maria Rosa sembla emborratxar-se quan sap que el vi de les segones bodes és el mateix vi que havia trepitjat l’Andreu. Això és immens, i immensa l’escena de la mort amb el ganivet que havia tallat el pa de bodes. Hi penso, i m’espanta i m’admira més que en el teatre, i no sé deixar de pensar-hi. (RIEROLA 1955: 89)

Aquest trasbals durador és el millor elogi que es pot fer al text. Rierola, home conservador, entengué bé el drama, i per això se sentí inquiet. La sensualitat de l’obra, la força en què s’hi exposa el desig, era massa evident. L’obra té una autenticitat que l’allunya molt clarament dels melodrames a l’ús i dels drames realistes convencionals i, encara que fos amb matisos, la crítica se’n va adonar. Guimerà havia fet una cosa diferent.

EL REALISME DE MARIA ROSA

Guimerà, que ja s’havia acostat a la temàtica social a La boja i, d’una manera més clara, a En Pólvora, torna a presentar-nos a Maria Rosa el problema dels treballadors que no han cobrat els jornals promesos. De fet, l’autor s’havia inspirat en els treballadors de la carretera de Matadepera a Mura. A la població vallesana, el seu amic Aldavert s’hi havia comprat una casa d’estiueig. Ara bé, a diferència del tractament que rep aquesta temàtica en obres com En Pólvora o La festa del blat i, encara Terra baixa, a Maria Rosa el focus està posat en la vivència del desig i en les seves conseqüències fatals.

En els tres primers drames esmentats hi ha una clara progressió del tractament del conflicte



























LA FORÇA DESTRUCTORA DEL DESIG


















DIFUSIÓ DE MARIA ROSA EN EL MÓN DEL CINEMA.

